Քեն Թոփալյան

Քեննեթ Ջեյմս (Քեն) Թոփալյան (, ), ամերիկահայ բոբսլեյիստ (ղեկասահնակորդ), 1994 թվականի ձմեռային օլիմպիական խաղերի մասնակից, ներկայացրել է Հայաստանը։ Ջո Ալմասյանի հետ առաջին մարզիկներն են եղել, որոնք Հայաստանը ներկայացրել են Օլիմպիական խաղերում։

Կենսագրություն 
Քեն Թոփալյանը ծնվել է 1963 թվականի հուլիսի 3-ին ԱՄՆ-ի Փոթաքեթ քաղաքում։ Ավագ դպրոցում զբաղվել է արգելավազքով, բայց դադարել է հանդես գալ, երբ ընդունվել է Ռոդ Այլենդի համալսարան։ Աշխատել է Փոթաքեթում՝ ավտոտեխսպասարկման կայանում։

1992 թվականին ընկերոջ՝ Ջո Ալմասյանի հետ թիմ է կազմել՝ Լիլեհամերի ձմեռային օլիմպիական խաղերում Հայաստանի հավաքականի կազմում բոբսլեյի մրցումներին մասնակցելու համար։ Նրանց ոգեշնչել է նախկին սահնակորդ Փոլ Վարադյանը, ով ճանաչում էր Թոփալյանին և Ալմասյանին Հայաստանի երիտասարդական ֆեդերացիայի Պրովիդենսի մասնաճյուղից։

1992 թվականի վերջից Թոփալյանն ու Ալմասյանը ուրբաթ օրերը գնում էին Լեյք Փլեսիդում գտնվող օլիմպիական ուսումնամարզական կենտրոն, որտեղ հանգստյան օրերին մարզվում էին ամերիկացի բոբսլեյիստ Ջիմ Հիկիի ղեկավարությամբ։ Նրանք բոբ էին վարձակալել 1600 դոլարով։

Նրանք Հայաստանի հավաքականում խաղալու թույլտվություն են ստացել Օլիմպիական խաղերի մեկնարկից երկուսուկես շաբաթ առաջ։ Մրցաշարում զբաղեցրել են 36-րդ տեղը՝ չորս մրցավազքի հանրագումարում ցույց տալով 3 րոպե 39,81 վայրկյան արդյունք՝ 9 վայրկյան զիջելով հաղթողներ Գուստավ Վեդերին և Դոնատ Ակլինին՝ Շվեյցարիայից։

Օլիմպիական խաղերից հետո Թոփալյանն ու Ալմազյանն չեն մասնակցել մրցաշարերի։ Հետագայում Թոփալյանը զբաղվել է ձեռներեցությամբ, Ռոդ Այլենդում ուներ մի քանի ավտոսրահներ և մեքենաների վերանորոգման արհեստանոցներ։

Ընտանիք 
Ամուսնացած է։ Ունի երեք երեխա։

Ծանոթագրություններ 

Ամերիկահայ մարզիկներ
ՀԹՎ 2023 հոդվածներ